Diari Oficial de la Generalitat Valenciana


Sumari del DOGV 7612, del 10-09-2015 (2015/7407)

RESOLUCIÓ de 31 d'agost de 2015, de la Conselleria d'Educació, Investigació, Cultura i Esport, per la qual es crea una secció d'Educació Secundària a Orba.
-----------------------------------------------------------------------------------------------------------------------------------------------------------

### Dades del document

Número de DOGV
:   7612

Data del DOGV
:   10-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7407


Data del document
:   31-08-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * Orba
    * centre d'ensenyament

RESOLUCIÓ de 31 d'agost de 2015, de la Conselleria d'Educació, Investigació, Cultura i Esport, per la qual es crea una secció d'Educació Secundària a Orba. [2015/7407]  
El Col·legi d'Educació Infantil i Primària Comarcal Hispanitat es va constituir inicialment com una agrupació escolar mixta amb cinc unitats, per mitjà de l'Ordre de 16 de març de 1964, del Ministeri d'Educació i Ciència (BOE 22.04.1964).  
Aquest centre, amb el transcurs del temps, ha variat quant al nombre d'unitats escolars i a les ensenyances impartides.  
L'aplicació de la Llei 1/1990, d'Ordenació General del Sistema Educatiu, va suposar que el centre transformara les dues unitats de seté i huité d'Educació General Bàsica en el primer cicle d'Educació Secundària Obligatòria que, de forma provisional, ha impartit des del curs escolar 1996-1997. Durant aquest temps, en aquest centre ha cursat el primer cicle d'Educació Secundària Obligatòria alumnat procedent dels municipis veïns de Castell de Castells, Benigembla, Parcent, Murla, Orba, la Vall de Laguart i Tormos.  
L'Ajuntament d'Orba s'ha dirigit moltes vegades a l'administració educativa per tal d'assenyalar la necessitat d'impartir el segon cicle d'Educació Secundària a la localitat.  
El mapa escolar de la Comunitat Valenciana ja preveia, el 1996, la necessitat de crear un centre de secundària a Orba, necessitat que es manté en l'actualitat segons s'indica en l'informe de la Direcció Territorial d'Alacant. Així mateix, la secretaria autonòmica d'Educació i Formació ha remés instruccions per a l'inici de les actuacions necessàries per a l'atenció educativa de l'alumnat d'Educació Secundària Obligatòria per mitjà de la creació d'una secció d'Educació Secundària.  
  
Una vegada efectuats els estudis de planificació educativa corresponents, escau la creació del nou centre educatiu per a atendre les previsions de la demanda de llocs escolars d'Educació Secundària dels municipis de la comarca de la Marina Alta que s'anomenen.  
La disposició addicional octava del Reglament orgànic i funcional dels instituts d'Educació Secundària, aprovat pel Decret 234/97, de 2 de setembre, del Govern Valencià (DOGV 08.09.1997), configura les seccions d'Educació Secundària Obligatòria com a centres dependents d'un institut d'Educació Secundària, i faculta la Conselleria d'Educació per a la creació i la supressió d'aquests centres.  
  
L'Ordre de 31 de juliol de 1998, de la Conselleria de Cultura, Educació i Ciència (DOGV 20.08.1998), regula les seccions dels instituts d'Educació Secundària.  
L'Ajuntament d'Orba, com que no està constituït el consell escolar municipal, ha manifestat el seu parer en relació amb la creació del centre docent, en compliment del que estableix el punt tercer de l'Ordre de 31 de juliol de 1998.  
Fent ús de les competències que m'atorga l'article 28 de la Llei 5/1983, de 30 de desembre, del Consell, i en virtut del Decret 7/2015, de 29 de juny, del president de la Generalitat, pel qual determinen les conselleries en què s'organitza l'Administració de la Generalitat, i del Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, resolc:  
  
Primer  
Es crea, dependent de l'Institut d'Educació Secundària Enric Valor, de Pego, codi 64897231, el centre docent següent:  
Província: Alacant.  
Localitat: Orba.  
Denominació: Secció de l'Institut d'Educació Secundària Enric Valor.  
Codi: 64588407.  
Domicili provisional: avinguda del Port, 26.  
Composició: huit unitats d'Educació Secundària Obligatòria.  
Capacitat: 240 places escolars.  
  
Segon   
1. El centre iniciarà les activitats en el curs acadèmic 2015-2016.  
2. En l'esmentat curs escolar el centre impartirà 1r, 2n i 3r d'Educació Secundària Obligatòria.  
3. Aquest centre impartirà el Programa d'Ensenyament en Valencià (PEV).  
  
Tercer  
La Direcció Territorial d'Educació d'Alacant nomenarà l'equip directiu del centre, de conformitat amb el que estableixen els articles 131 i següents de la Llei Orgànica 2/2006, de 3 de maig, d'Educació, i l'Ordre de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.  
  
Quart  
S'autoritza els òrgans directius d'aquesta conselleria perquè, en l'àmbit de les seues competències respectives, adopten totes les mesures que siguen necessàries per al compliment del que disposa aquesta resolució.  
  
Cinqué  
El que estableix aquesta resolució s'inscriurà en el Registre de Centres Docents de la Comunitat Valenciana.  
  
Sisé  
El centre aplicarà l'increment del nombre de l'alumnat per aula previst en l'Ordre 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana (DOCV 22.05.2012). Aquest increment s'aplicarà mentre es donen les circumstàncies previstes en el Reial Decret Llei 14/2012, ja esmentat.  
  
Seté  
Aquesta resolució es publicarà en el Diari Oficial de la Comunitat Valenciana i produirà efectes des de l'inici del curs escolar 2015-2016.  
  
Contra aquesta resolució, que posa fi a la via administrativa, es podrà interposar un recurs potestatiu de reposició o bé plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Investigació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
Tot això d'acord amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.  
  
València, 31 d'agost de 2015. El conseller d'Educació, Investigació, Cultura i Esport: Vicent Marzà Ibáñez.